
Situation actual de nor lingue: 
Esque it es plu bon o plu mal? 


Vicente Costalago 


In li articul “Li casu del hebreic quam exemple por 
Occidental”, quel aparit in Cosmoglotta nró 326, 
yo parlat pri li teorie de polisistemas de Itamar 
Even-Zohar. In ti articul yo indicat que: 


Nu, qualmen to posse esser aplicat a 
Occidental? [...] It es clar que, mem si micri, 
hay un literatura in Occidental ma, quam it es 
descrit in li duesim casu, it es debil e, quam it 
es dit in li punctu tri, it have un crise (con null 
ovres litterari publicat recentmen, ni original ni 
traductet). 

Quam yo dit ta, ne hay ovres recentmen publicat in li lingue. Por provar 
soluer to, yo comensat scrir in li lingue, publicante libres original e 
traductiones!. Poy, in Cosmoglotta nró 329, yo publicat un studie pri li 
litteratura in Interlingue (“Litteratura in Occidental”), quel includet un liste 
del ovres litterari publicat in nor lingue desde su comense til 2022 (li annu 
del publication del articul). Talmen on posset saver quel ovres existet in 


Occidental. 


Nu, yo vell voler analisar li situation de quelc annus e publicationes pos ti 
articul del numeró 326. Esque li situation de Interlingue es plu bon? Esque 


it es plu mal? 


On deve considerar que Occidental suffret un “periode de stagnation” 


1Yo ha ja publicat in tot 10 ovres in Interlingue quande yo es scrient to, tri annus pos li 


publication de ti-ta articul. 

inter 1950 e 1999, til li punctu in quel li lingue esset considerat “un lingue 
mort” (secun Harlow, citante li paroles de Adrian Pilgrim, redactor de ti-ci 
revúe inter 1985 e 2000)". Pos ti-ci periode, it es vivent, desde 1999, li 
revivement del lingue. 


Li periode de revivement es interessant, nam on posse vider qualmen li 
labor de diferent occidentalistes ha auxiliat in li arivation a ti-ci moment. 
Donald Gasper aparit in un documentari film in 1994 quam “un del ultim 
parlatores del lingue” e, pos il, altri parlatores comensat aparir, quam es 
li casu de Dave MacLeod, qui fat Cosmoglotta accessibil in li internet e 
creat li cursu „Salute, Jonathan!” (hodie usat per mult persones por 
aprender li lingue). Li Wikipedia in Interlingue esset creat in 2004, e 
Thomas Schmidt laborat mult témpor ta. Yo decovrit li lingue in 2020 e 
comensat auxiliar in li Wikipedia e poy scrir e traducter ovres a Interlingue’. 


Mult altri occidentalistes ha laborat e labora chascun die? por li lingue, 
quel, secun mi opinion, experi su max bon moment desde 1951 (annu del 
aparition de Interlingua, quande li pluparte del parlatores transeat a ti 
lingue). 


It es ver que li lingue resta ancor minoritari (mem inter li lingues artificial), 
ma su situation hodie es mult plu bon si on compara qualmen it esset pos 
li aparition de Interlingua. Interlingue es hodie plu visibil in li polisistema. 
Lass nos continuar nor labor, passu pos passu, ameliorante li situation del 
lingue e presentante al munde ti-ci ovre quel Edgar de Wahl lassat nos por 
un comunication vermen international. 


Harlow, Donald J., The Esperanto Book 

2 Yo vole profitar por mersiar Dave MacLeod pro su revision de chascun de mi ovres. 
3 Yo crede que it es important mentionar Dorlota, qui es hodie li principal scritor de 
articules in Wikipedia, anc autor de divers racontas in Interlingue. 


Publicationes de Vicente Costalago 


(2021) Li sercha in li castelle Dewahl e altri racontas 
(2021) Antologie hispan, publicat li 26.08.2021 

(2021) Fabules, racontas e mites, publicat li 20.12.2021 
(2022) Li tresor de Fluvglant, publicat li 22.02.2022 
(2022) Antologie de poesie europan, publicat li 11.06.2022 
(2022) Subuqti, publicat li 18.08.2022 

(2022) Verses escapat de mi mente, publicat li 01.10.2022 
(2022) Anidros, publicat li 26.11.2022 

9. (2022) Li Crímines de Cnocorran, publicat li 29.12.2022 
10. (2023) Yo have ancor alquó a dir, publicat li 08.03.2023 
11. (2023) Exea! publicat li 02.05.2023 


po E E U D 


Pos un re-publication, omni ovres va in poc témpor esser obtenibil denov che Lulu.com 
e che Amazon. Ho-témpor, si vu es interessat, ples contactar directmen li autor che 
aprensar@gmail.com. 

1848 e li natur-poesie pri li revolution 


Hannes Marmsoler 


In li annu 1848, un storm devastat li cités europan. Tumultes eruptet 
trans li tot continente. Li borgesie insurectet contra li regimes del Restau- 
ration. Conflictes social, political e national culminat partú con un violen- 
tie quel exiget un altissim tribute de sangue. Li 175-im anniversarie de ti- 
ci evenimentes ha esset memorat durant numerosi ocasiones, precipue in 
Hungaria quel insurectet in 1848 contra li soveranitá de Austria sub li 
absolutistes del Habsburg-dinastie. Li insurection támen ne posse esser 
regardat solmen sub li aspecte del antagonisme national, quam bonmen 
ilustra li exemple de du co-patriotes — ambi poetes, ma distint per matre- 
lingue e biografie. : 


Nikolaus Niembsch, pseudonim Lenau 
(1802-1850), nascet in li Bánat-region del 
Reyatu Hungarian (in hodial Romania) 
quam filio de un oficiario austrian. Il 
travivet su yunesse in Budapest, apu li 
rivere Tisa, e poy frequentat universitás in 
West-Hungaria. Il devenit rapidmen 
conosset quam natur-poete. Quam scritor 
austrian, il regardat se self totvez quam 
hungariano germanofonic; li images de su 
yunesse in Hungaria va acompaniar le til 
su morte in 1850. 


Nikolaus Lenau in 1848 


Li ovre de Lenau támen 
have un aspecte political 
quel es apen conosset. Pro 
su apert suporte por li 
independentie de Polonia, 
il intrat in adversitá con li 
censura e li repressiv 
regime. On mem recoman- 
dat le presentar su candi- 
datura al hungarian parla- 


Sceneríe romanticisant del Grand Planura 
Pictura de Sterio Karoly, 1855 ment pro promoer su 

oposition contra li regime. ll refusat, respondente que por to su 
conossenties del hungarian lingue e del jure ne vell suficer. In 1833, il 
emigrat in li States Unit in sercha de un utopic libertá. America támen 
deceptet le pro li comercialisme e il retornat ja pos un annu. 


Su poesies, exclusivmen, sovente racontat del vast steppes, del exotic 
locos e inhabitantes in li Grand Hungarian Planura (hung. Alföld). It ya 
idillisat li region per images arcaic e obsolet, quo bonmen corespondet al 
programma del romanticisme e quo trovat grand aclamation inter li 
letores foren. Li positiv image de su land de nascentie alegoricmen servit li 
motive del libertá esperat. Con su ovre, il atinget un larg publica in altri 
partes de Europa. Ta it inspirat revolutionarios e sammen scritores queles 
simpatisat con li cause hungarian. Ancor hodíe, mult clichés pri li region e 
su inhabitantes es ligat fortmen al 
ovre de Lenau. Pos que su desórdine 
mental hat pejorat, il esset hospitalisat 
in 1844 e il ne partiprendet plu activ- 
men al revolution, benque il posse 
esser considerat un del antecessores 
del revolution in 1848 — é in Hungaria 
é in li landes germanofonic. 


Un altri poete del romanticisme, quel 
aplicat motives tre simil, esset Petőfi 
Sándor (1823-1849). Petőfi provenit 
ex un familie de matre-lingue slovak, 
ma scrit in hungarian. Pro su popu- 
laritá ja in su yunesse, il devenit un 
pivotal figura e mem iniciator del 
Hungarian Revolution. Pos su 
dramatic morte in li revolution in 
1849, su person devenit un mite. 


Petőfi Sándor 
Quelc semanes ante que il hat trovat 

su fate, quande li successe del revolution semblat plu e plu evanescer, il 
evocat li natura in desesperantie: „May graciosi, u tu remane tant long?” 


Parlante del annu 1848, on deve considerar li dimension europan del 
evenimentes. Li unde de revolutiones sovente es reductet al emersion de 
nationalismes, ma li protagonistes contemporan venit ex un circumité 
plurilingual e plurietnic con bon contactes international. Li demandes, 
basat sur liberalisme e antifeudalisme, trovat un resonantie transnational 
e rarmen incontrat barrieres lingual o etnic. Benque li revolutiones 
desuccesset, lor ideales ha introductet li modern conceptes quam li libertá 
del presse o li participation democratic in numerosi landes. Li comemo- 
ration del evenimentes, hodie pos 175 annus, uni li cives europan de 
divers lingues e culturas sammen. 


Págine 4 82-im annu - Nró 331 


LI BALANSUORE 


Dorlota Burdon 


“Veni con me ad supra li balansuore, 
E aprende con me volar. 
Li munde es bell!” (Canzon por infantes) 


Yo nequande volet translocar, ma mi genitores fortiat me. Ili dit que noi besona 
un plu grand dom e un jardin e que yo va reciver un plu grand chambre. Yes, 
nu yo have un plu grand chambre, ma yo habita 30 kilometres del cité. Mi ami- 
cas, mi scola e mi club de volleyball nu es tre distant! To significa que yo beso- 
na un nov scola e un nov club e que yo posse vider mi amicas rarmen. Yo odia 
mi genitores. Adultes es tre egoistic! Ili nequande pensa pri lor infantes e fa 
decisiones sin questionar nos! 


Benque yo ancor havet vacanties, mi humor esset tre mal! Mi amicas esset in li 
vacanties e yo devet restar in li nov vacui dom pro que noi besonat témpor 
„por etablisser nos ci” — quam mi mamá dit. Mult mersí! Anc in li vicinage yo 
ha videt til nu solmen old homes o yun families con tre yun infantes. Omnes 
regarda me quam un rar animal. E to es mi vacanties! 


Mi patre comprat li dom por un tre modic precie. ll explicat a me e a mi mamá 
que to es un grand chance por nos pro que partú li precies por domes es tre 
alt. Mi mamá nu anc have un plu long via a su labore in li muséo, ma ella tre 
joyat pro li jardin. Pro que mi genitores nu ambi devet vehicular plu longmen al 
labor, yo esset frequentmen sol e anc solitari. Mi genitores ja devet laborar 
denov e yo ancor havet du semanes de vacanties. 


In li jardin de nor nov dom hay un balansuore. It sembla me que li anteyan 
possessores havet litt infantes, ma mi patre save nequó pri ili. Li agentura de 
imobilies ne dat mult informationes a il e il devet decider rapidmen. E regre- 
tabilmen il acceptat comprar li dom. 


Esset un calid die in li estive. Yo sedet in li jardin e leet un libre. It esset un 
roman de amore por yunes. E it vermen esset un clar die sin un nube in li ciel o 
vente. 


Subitmen yo audit un cracant brue. Yo aterret pro que yo hat totmen inplon- 
geat in li munde de mi libre. Quo esset to? 


Tande yo videt it! It esset li stult balansuore! It movet se quam si un person 
balansat, ma yo posset vider nequem. To esset vermen strangi! Yo levat 
me e deposit mi libre sur li table in li jardin. Yo eat vers li balansuore, quel 
ja movet se tre rapidmen e altmen. To ne posset esser li vente! Yo captet 

li balansuore e it haltat. Pos quelc minutes yo volet retornar vers mi 
comod stul in li jardin. Quande yo esset circa 10 metres del balansuore, yo 
audit denov li cracant brue. 

Yo eat in li dom e restat ta. Yo narrat li afere con li balansuore plu tardmen a 
mi genitores, ma ili dit que to esset certmen solmen li vente. Ili ne credet me 
quande yo jurat que it ne esset ventosi. To es tipic por li adultes: Qui crede un 
puella de 13 annus? Mi propri genitores certmen ne, ili pensat que yo inventet 
li tot narration, pro que yo esset contra li nov dom. 


Post du dies yo subitmen avigilat me in li nocte. It esset pos minocte e yo devet 
ear al closete. Yo esset vermen tre fatigat. Nor balne-chambre es in li duesim 
etage vis a vis li jardin. Yo ja lavat mi manus in li lavuore quande yo audit 
denov li cracant brue del balansuore, ma in ti nocte it esset un poc ventosi. Pro 
to yo esset calm til que yo regardat ex li fenestre in li direction del jardin. Mi 
ocules alargat se quande yo videt un litt puella in un blanc robe sur li balan- 
suore. Ella balansat altmen e circum ella esset un strangi nebul. Subitmen li 
puella regardat adsupra a me e fat signe con li manu. To ne posset esser ver. 
Yo retrocurret in mi chambre por prender mi smartfon. Yo volet pruvar a mi 
genitores que ella esset vermen ta sur li balansuore! Quande yo hat retornat in 
li balne-chambre, yo videt sur li horloge que it esset pos un hora. Li puella ja 
hat desaparit, ma it restat li strangi nebul. 


Durant ti nocte yo ne posset rapidmen indormir denov. Yo ne volet avigilar mi 
genitores, pro que ili devet laborar li sequent die, e yo esset cert que ili ne vell 
creder me. Dunc mult questiones tormentat mi mente: Esque noi have un 
fantom in nor jardin? Qualmen es li relation inter li puella e li balansuore? 
Reflectent pri ti misteriosi afere yo finalmen indormit. 


Li sequent jorne yo esset denov sol. Yo decidet investigar li misteriosi afere. Yo 
decidet questionar pri li puella e li balansuore in li vicinitá. Yo savet que in li 
dom apu nos habitat un old dama. Yo esset cert que ella ja habitat ci long 
témpor. Quande yo videt la in li jardin, yo curret vers ella. 


s 


„Bon die, yo es Clara! Yo es un nov vicina!”, yo criat afabilmen. Ella aspectet 
tre old con grisi capilles, portant un binócul. Ella havet certmen plu quam 
ottant annus! Li dama fixmen regardat me. To esset un poc ínquietant. 
Finalmen ella subridet: „Salute, mi bell puella. Yo es seniora Hartmann. Quant 
annus tu have, Clara?” - „Yo have deci-tri annus. Yo ha translocat con mi 
familie a ci in li passat semane”, yo explicat. Seniora Hartmann inclinat li cap e 
respondet: „Yes, tui matre narrat to a me.” 


„Seniora Hartmann, esque vu save qui habitat in ti dom ante nos? Esque li 
familie havet un litt puella? ”, yo volet saver. Li visage del old fémina obscurat 
se. Ella rasonat e ne respondet ínmediatmen. 


„Yo questiona pro li balansuore, seniora Hartmann,” yo provat explicar mi 
interesse. 


„Yes, mi car puella. To es un trist afere. Li familie Klein havet un filia in li etá de 
quin annus. Claudia amat li balansuore. Ella balansat jorne e nocte. Un die in li 
octobre del annu passat, Claudia balansat sol tre altmen. E ella cadet del 
balansuore. Li povri puella ruptet se li nuc e esset ínmediatmen mort,” seniora 
Hartmann dit e presc plorat. 


Yo esset chocat. Yo balbutiat: „Yes, yo ha videt la. Yer pos minocte yo esset in 
li balne-chambre e yo ha videt un blond puella sur li balansuore. E quelcvez li 


Págine 6 82-im annu - Nró 331 


balansuore movet se self. Mi genitores ne crede me! Esque to es li fantom de 
Claudia?” 


Seniora Hartmann circumbrassat me e inclinat li cap. , Yes, Clara. Quelcvez yo 
ne posse dormir e yo anc ha videt la. Ella esset tant yun quande ella morit. 
Claudia esset un ravissent infante.” 


Yo esset plu trist quam terret e anc plorat pro tristesse. 


Ma it esset por me desfacil acceptar que un fantom ha aparit in nor jardin. Yo 
decidet que yo ne va narrar it a mi genitores. In seniora Hartmann yo have un 
nov amica. Noi dividet nu un comun secret. Mi genitores esset felici que yo ne 
protestat plu contra li translocation. Yo nequande usa li balansuore. Yo vole 
que it resta li balansuore de Claudia. 

ChatGPT - li max nov progress del artificial inteligentie 


Fonte: e15.cz 


Li organisation por li developament del artificial inteligentie OpenAl ha 
developat un robot de chat (chatbot), quel vell dever perfectmen mastrisar 
responder questiones o scrir divers textus secun demande. Ti-ci novitá 
esset rapidmen remarcat de masses de persones in li tot munde. 


It acte se pri un autoregressiv modelle lingual quel es capabil de profund 
aprension del textu, intrenat con auxilie del internet-data. Li modelle, 
similmen quam li cerebre homan, memorisa li data de queles it es 
successivmen capabil producer ne solmen un nov textu, ma anc generar 
codes, racontas e poemas. 


ChatGPT utilisa quasi un ínfinit textual contenete del internet de quel it 
extrae un enorm quantité de informationes. It lansa textus, discusse, 
opone, e subtilmen extrae altri informationes de vos. 


ChatGPT is íncapabil pensar o far decisiones independentmen. It es un 
instrument quel posse esser usat quam un auxiliante in li solution de cert 
taches. Ma it ne posse remplazzar li creativitá, judicament o critic 
pensament queles es unic por homan inteligentie. Pro to it es ínprobabil 
que ChatGPT e altri modelles lingual vell esser capabil plenmen remplazzar 
homan laboratores in li proxim futur. bp 

